作者:貫休
標題:湖頭別墅三首
內容:梨慄鳥啾啾，高歌若自由。人誰知此意，舊業在湖頭。饑鼠掀菱殼，新蟬避慄皺。不知江海上，戈甲幾時休。桑柘參桐竹，陰陰一徑苔。更無他事出，只有衲僧來。塹蟻爭生食，窗經卷燒灰。可憐門外路，日日起塵埃。南北如仙境，東西似畫圖。園飛青啄木，簷掛白蜘蛛。鄰叟教修廢，牛童與納租。寄言來往客，不用問榮枯。